REGOLAMENT TAL-KUMMISSJONI (KE) Nru 1172/2007
tal-5 ta’ Ottubru 2007
li jemenda r-Regolament tal-Kummissjoni (KE) Nru 1891/2004 li jistipula d-dispożizzjonijiet għall-implimentazzjoni tar-Regolament tal-Kunsill (KE) Nru 1383/2003 li jikkonċerna azzjoni doganali kontra merkanziji suspettati li jiksru ċerti drittijiet ta’ proprjetà intellettwali u l-miżuri li għandhom jittieħdu kontra merkanziji li jinsabu li jkunu kisru dawk id-drittijiet
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1383/2003 tat-22 ta’ Lulju 2003 li jikkonċerna azzjoni doganali kontra merkanziji suspettati li jiksru ċerti drittijiet ta’ proprjetà intellettwali u l-miżuri li għandhom jittieħdu kontra merkanziji li jinsabu li jkunu kisru dawk id-drittijiet (1), u partikolarment l-Artikolu 20 tiegħu,
Billi:
(1)
Ir-Regolament (KE) Nru 1383/2003 jipprevedi azzjoni ta’ l-awtoritajiet doganali kontra merkanziji suspettati li jiksru ċerti drittijiet ta’ proprjetà intellettwali.
(2)
Ir-Regolament tal-Kummissjoni (KE) Nru 1891/2004 (2) stipula d-dispożizzjonijiet għall-implimentazzjoni tar-Regolament (KE) Nru 1383/2003, partikolarment għal dak li għandu x'jaqsam mal-formoli ta’ applikazzjoni għal azzjoni. L-Annessi I u II tiegħu fihom il-mudelli korrispondenti għall-formoli msemmija.
(3)
L-Annessi I-C u II-C tar-Regolament (KE) Nru 1891/2004 fihom il-lista ta’ l-awtoritajiet kompetenti li lihom l-applikazzjonijiet għal azzjoni nazzjonali u Komunitarja rispettivament għandhom jintbagħtu. L-Artikolu 8 tar-Regolament imsemmi jipprevedi l-pubblikazzjoni mill-Kummissjoni tal-lista tas-sevizzi fi ħdan l-awtorità doganali msemmija fl-Artikolu 5(2) tar-Regolament (KE) Nru 1383/2003 fil-Ġurnal Uffiċjali ta’ l-Unjoni Ewropea, serje C. Ġaladarba l-listi li jinsabu fl-Annessi I-C u II-C fihom xi data varjabbli li teħtieġ aġġornamenti regolari, huwa aktar xieraq li jiġu ppubblikati fil-Ġurnal Uffiċjali ta’ l-Unjoni Ewropea, serje C. Għaldaqstant, jeħtieġ li jitħassru l-Annessi I-C u II-C tar-Regolament (KE) Nru 1891/2004.
(4)
Mill-1 ta’ Jannar 2007, il-Bulgarija u r-Rumanija saru membri ta’ l-Unjoni Ewropea. Għaldaqstant, jeħtieġ li r-Regolament (KE) Nru 1891/2004 jiġi adattat sabiex isemmi ż-żewġ pajjiżi fil-formola ta’ applikazzjoni għal azzjoni Komunitarja li dan jipprevedi.
(5)
Il-formola ta’ applikazzjoni għal azzjoni Komunitarja kellha tkun adattata mir-Regolament tal-Kummissjoni (KE) Nru 1792/2006 tat-23 ta’ Ottubru 2006 li jadatta ċerti regolamenti u deċiżjonijiet adottati fil-qasam taċ-ċirkolazzjoni libera ta’ l-oġġetti, iċ-ċirkolazzjoni libera tal-persuni, il-politika tal-kompetizzjoni, l-agrikoltura (leġislazzjoni veterinarja u fitosanitarja), is-sajd, il-politika tat-trasport, it-tassazzjoni, l-istatistika, il-politika soċjali u l-impjiegi, l-ambjent, l-unjoni doganali u r-relazzjonijiet esterni, minħabba l-adeżjoni tal-Bulgarija u tar-Rumanija (3), li daħal fis-seħħ fid-data tad-dħul fis-seħħ tat-Trattat ta’ Adeżjoni ta’ dawn il-pajjiżi.
(6)
Għal finijiet ta’ koerenza, jeħtieġ li jiġi previst l-adattament tal-formola ta’ applikazzjoni għal azzjoni Komunitarja mid-data ta’ adeżjoni tal-Bulgarija u tar-Rumanija.
(7)
Jeħtieġ għalhekk li r-Regolament (KE) Nru 1891/2004 jiġi emendat f'dan is-sens.
(8)
Il-miżuri pprovduti f'dan ir-Regolament huma skond l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1891/2004 jinbidel kif ġej:
(1)
Fl-Anness I, fil-kaxxa 2 tal-formola ta’ applikazzjoni għal azzjoni nazzjonali, jitħassru t-termini “(ara Anness I-C għal aktar dettalji)” [traduzzjoni mhux uffiċjali].
(2)
L-Anness I-C huwa mħassar.
(3)
L-Anness II huwa sostitwit bl-Anness I ta’ dan ir-Regolament.
(4)
Fl-Anness II-A, fl-aħħar sentenza, it-termini “imsemmija fl-Anness II-C” jitħassru.
(5)
L-Anness II-C huwa mħassar.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Madanakollu, l-Artikolu 1(3) għandu jibda japplika mill-1 ta’ Jannar 2007.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussell, 5 ta’ Ottubru 2007.